CELEX: 62006TN0385
Language: el
Date: 2006-12-14 00:00:00
Title: Υπόθεση T-385/06: Προσφυγή της 14ης Δεκεμβρίου 2006 — Aalberts Industries κ.λπ. κατά Επιτροπής

27.1.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 20/33
            
         Προσφυγή της 14ης Δεκεμβρίου 2006 — Aalberts Industries κ.λπ. κατά Επιτροπής
   (Υπόθεση T-385/06)
   (2007/C 20/50)
   Γλώσσα διαδικασίας: η αγγλική
   Διάδικοι
   
      Προσφεύγουσες: Aalberts Industries NV (Utrecht, Κάτω Χώρες), Aquatis France (La Chapelle St. Mesmin, Γαλλία), και Simplex Armaturen + Fittings GmbH & Co. KG (Argenbühl-Eisenharz, Γερμανία) (εκπρόσωποι: R. Wesseling και M. van der Woude, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει τα άρθρα 1, 2, στοιχείο α', και 3·
            
         
               —
            
            
               να ακυρώσει το άρθρο 2, στοιχείο β', σημείο 2, κατά το μέτρο που αφορά τις εταιρίες Aquatis και Simplex·
            
         
               —
            
            
               ή, επικουρικώς, να μειώσει σημαντικά το ποσό του επιβληθέντος στις προσφεύγουσες προστίμου και
            
         
               —
            
            
               να καταδικάσει, σε αμφότερες τις περιπτώσεις, την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγουσες ζητούν τη μερική μείωση της αποφάσεως της Επιτροπής C(2006) 4180 τελικό της 20ης Σεπτεμβρίου 2006 στην υπόθεση COMP/F-1/38.121 — Συνδέσεις, με την οποία η Επιτροπή έκρινε ότι οι προσφεύγουσες, από κοινού με άλλες επιχειρήσεις, παρέβησαν το άρθρο 81 ΕΚ και το άρθρο 53 της συμφωνίας για τον Ευρωπαϊκό Οικονομικό Χώρο, καθόσον καθόρισαν τιμές, συνήψαν συμφωνίες περί τιμοκαταλόγων, περί εκπτώσεων και επιστροφών τιμήματος και περί εφαρμογής μηχανισμών συντονισμού των αυξήσεων των τιμών, κατένειμαν μεταξύ τους εθνικές αγορές και πελάτες και αντάλλαξαν άλλες εμπορικές πληροφορίες.
   Προς στήριξη της προσφυγής τους, οι προσφεύγουσες προβάλλουν πέντε λόγους προκειμένου να αποδείξουν ότι η απόφαση της Επιτροπής στηρίχθηκε σε πρόδηλα σφάλματα εκτιμήσεως και σε παραβάσεις του άρθρου 81 ΕΚ και παραβιάσεις γενικών αρχών της χρηστής διοικήσεως.
   Πρώτον, οι προσφεύγουσες ισχυρίζονται ότι η Aalberts, αφενός, δεν άσκησε αποφασιστική επιρροή στην εμπορική συμπεριφορά των εταιριών χαρτοφυλακίου Aquatis και Simplex Armaturen + Fittings και, αφετέρου, ανέτρεψε το τεκμήριο της αποφασιστικής επιρροής. Συνεπώς, η προσφεύγουσα εταιρία Aalberts δεν πρέπει να θεωρηθεί υπεύθυνη για τις φερόμενες παραβάσεις της Aquatis και της Simplex Armaturen + Fittings.
   Δεύτερον, οι προσφεύγουσες υποστηρίζουν ότι α) ορισμένα από τα έγγραφα και τις δηλώσεις που ελήφθησαν υπόψη εις βάρος τους δεν εμπίπτουν στην επίδικη περίοδο, καθόσον αφορούν γεγονότα μεταγενέστερα της 1ης Απριλίου 2004 και β) ορισμένα από τα καταλογισθέντα εις βάρος τους στοιχεία δεν πρέπει να ληφθούν υπόψη διότι δεν είχαν περιληφθεί στην Ανακοίνωση των Αιτιάσεων που τους απηύθυνε η Επιτροπή. Εν πάση περιπτώσει, οι προσφεύγουσες διατείνονται ότι τα εν λόγω έγγραφα και οι δηλώσεις δεν αποδεικνύουν, ούτε χωριστά ούτε σωρευτικά, την εκ μέρους τους παράβαση του άρθρου 81 ΕΚ.
   Τρίτον, οι προσφεύγουσες ισχυρίζονται ότι τα στοιχεία επί των οποίων στηρίχθηκε η Επιτροπή δεν αποδεικνύουν επαρκώς κατά νόμον τη συνέχιση της γενικής συμπράξεως κατόπιν των ελέγχων που διενεργήθηκαν τον Απρίλιο του 2001. Επιπλέον, κατά την άποψη των προσφευγουσών, η σύνδεση της συμπεριφοράς τους στην οικεία αγορά με τη φερόμενη σύμπραξη ουδόλως αιτιολογείται με την προσβαλλόμενη απόφαση.
   Τέταρτον, οι προσφεύγουσες υποστηρίζουν ότι το πρόστιμο πρέπει να μειωθεί, καθόσον η Επιτροπή δεν εφάρμοσε ορθώς τις κατευθυντήριες γραμμές για τον υπολογισμό των προστίμων και υπέπεσε σε σφάλματα κατά τον υπολογισμό του προστίμου, καθορίζοντας παρανόμως το ύψος του αρχικού ποσού, καθόσον α) η φερόμενη παράβαση δεν μπορεί να χαρακτηρισθεί ως «πολύ σοβαρή», β) ο πραγματικός αντίκτυπος της παραβάσεως δεν ελήφθη προσηκόντως υπόψη και γ) η κρίση περί του ότι ο Ευρωπαϊκός Οικονομικός Χώρος συνιστά την οικεία γεωγραφική αγορά είναι εσφαλμένη.
   Επιπλέον, οι προσφεύγουσες ισχυρίζονται ότι η Επιτροπή παρέβη το άρθρο 253 ΕΚ, καθόσον η προσβαλλόμενη απόφαση δεν αιτιολογείται ως προς την επιβολή πρόσθετου προστίμου ύψους 2.04 εκατομμυρίων ευρώ στις εταιρίες Aquatis France και Simplex Armaturen + Fittings.
   Πέμπτον, οι προσφεύγουσες υποστηρίζουν ότι η Επιτροπή παρέβη το άρθρο 2 του κανονισμού 1/2003 (1) και παραβίασε την αρχή της ισότητας των όπλων μεταθέτοντας το βάρος της αποδείξεως στις προσφεύγουσες, καθόσον στηρίχθηκε αποκλειστικώς σε δηλώσεις που σκοπούσαν στην εξασφάλιση επιεικούς αντιμετωπίσεως και δεν άσκησε τις εξουσίες της όσον αφορά τη διαπίστωση των πραγματικών περιστατικών. Επιπλέον, οι προσφεύγουσες ισχυρίζονται ότι η Επιτροπή παρέβη το άρθρο 11, παράγραφος 2, του κανονισμού 773/2004 (2), κατά το μέτρο που διατύπωσε, με την προσβαλλόμενη απόφαση, εις βάρος τους αιτιάσεις οι οποίες δεν περιλαμβάνονταν στην Ανακοίνωση των Αιτιάσεων που τους είχε απευθύνει.
   
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης (ΕΕ 2003 L1, σ.1).
   
      (2)  Κανονισμός (ΕΚ) 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της συνθήκης ΕΚ (ΕΕ 2004 L123, σ. 18).